CELEX: 
Language: fi
Date: 2019-10-15 00:00:00
Title: KOMISSION DELEGOITU ASETUS (EU) …/…, turvapaikka-, maahanmuutto- ja kotouttamisrahaston perustamisesta annetun Euroopan parlamentin ja neuvoston asetuksen (EU) N:o 516/2014 liitteen II muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Turvapaikka-, maahanmuutto- ja kotouttamisrahaston perustamisesta annetussa Euroopan parlamentin ja neuvoston asetuksessa (EU) N:o 516/2014
                  1
                siirretään komissiolle valta antaa delegoituja säädöksiä asetuksen 26 artiklassa säädettyjen edellytysten mukaisesti.
            
            
               Asetuksen (EU) N:o 516/2014 16 artiklan 2 kohdassa komissiolle siirretään valta tarkistaa delegoidulla säädöksellä asetuksen (EU) N:o 514/2014 15 artiklassa tarkoitetun väliarvioinnin yhteydessä liitettä II, jossa esitetään luettelo asetuksen 16 artiklassa ja johdanto-osan 38 kappaleessa tarkoitetuista erityistoimista.
            
            
               Muuttovirtojen dynaamisen luonteen vuoksi tarvitaan yhteistä joustavaa lähestymistapaa, jonka avulla voidaan vastata asianmukaisesti EU:n ja sen jäsenvaltioiden toimintapolitiikan kehitykseen ja rahoitustarpeisiin. Tämä koskee erityisesti niitä jäsenvaltioita, joihin kohdistuu jatkuvasti voimakas ja suhteettoman suuri muuttopaine EU:n ulkorajoilla. 
            
            
               Euroopan komission 13. toukokuuta 2015 esittämässä
                  2
                ja 25. ja 26. kesäkuuta 2015 kokoontuneen Eurooppa-neuvoston hyväksymässä
                  3
                Euroopan muuttoliikeagendassa esitettiin tähän liittyen joukko lyhyen ja pitkän aikavälin toimenpiteitä, joihin kuului muun muassa Euroopan yhteisen turvapaikkajärjestelmän tosiasiallinen täytäntöönpano. Tällä tarkoitetaan muun muassa vastaanotto-olosuhteiden parantamista, jotta turvapaikanhakijoiden perusoikeuksien suojelua voitaisiin vahvistaa siten, että kiinnitetään erityistä huomiota muita heikommassa asemassa olevien ryhmien tarpeisiin. Asetuksen (EU) N:o 516/2014 3 artiklan 2 kohdan mukaan turvapaikka-, maahanmuutto- ja kotouttamisrahastolla olisi vahvistettava ja kehitettävä yhteisen turvapaikkajärjestelmän kaikkia näkökohtia. 
            
            
               Asetuksen (EU) N:o 514/2014 15 artiklan mukaisesti toteutettu jäsenvaltioiden kansallisten ohjelmien väliarviointi osoitti, että jäsenvaltiot ja erityisesti ne jäsenvaltiot, joihin kohdistuu voimakas ja suhteettoman suuri muuttopaine EU:n ulkorajoilla, tarvitsevat lisää rahoitusta edellä mainitut EU:n poliittiset painopisteet sekä turvapaikka-, maahanmuutto- ja kotouttamisrahaston yleiset ja erityiset tavoitteet huomioon ottaen. 
            
            
               Nämä tarpeet liittyvät erityisesti vastaanotto-, majoitus- ja säilöönottotiloihin ja niihin liittyviin palveluihin kansainvälistä suojelua hakeville henkilöille tai muille kolmansien maiden kansalaisille, jotka oleskelevat jäsenvaltiossa ja jotka eivät täytä tai eivät enää täytä jäsenvaltioon tulon ja/tai siellä oleskelun edellytyksiä, sekä kansainvälistä suojelua saavien henkilöiden asumistukeen. 
            
            
               Tällaiset rahoitustarpeet olisi katettava niin hyvin kuin mahdollista käyttämällä tarkoitukseen parhaiten sopivaa rahoitusvälinettä. 
            
            
               Näiden rahoitustarpeiden erityispiirteet huomioon ottaen sopiva väline ei ole jäsenvaltioiden kansallisten ohjelmien rahoituksen täydentäminen kunkin jäsenvaltion perusosuuden määrittämisessä käytetyllä jakomenetelmällä, koska se ei mahdollistaisi rahoituksen kohdentamista erityisesti niiden jäsenvaltioiden osalta havaittuihin tarpeisiin, joihin kohdistuu voimakas ja suhteettoman suuri muuttopaine.
            
            
               Myöskään hätäavun käyttö ei ole sopivin vaihtoehto, koska se edellyttää periaatteessa hyvin erityisiä olosuhteita eli asetuksen (EU) N:o 516/2014 2 artiklan k alakohdassa määriteltyä hätätilannetta. Lisäksi hätäavun kautta myönnettävä rahoitus on hankekohtaista ja kestoltaan rajattua toisin kuin kansallisen ohjelman kautta myönnettävä rahoitus, joka on monivuotista. 
            
            
               Rahoituksen kohdentaminen erityistoimilla, joita hallinnoidaan yhteistyössä jäsenvaltioiden kanssa, mahdollistaa rahoituksen joustavamman mukauttamisen kunkin tilanteen dynamiikan ja erityispiirteiden mukaisesti, sillä erityistoimien kautta jäsenvaltioille voidaan ohjata lisärahoitusta tiettyyn turvapaikka-, maahanmuutto- ja kotouttamisrahastosta tuettavaan toimintaan. Koska edellä mainitut lisätukea tarvitsevat toiminnot ovat luonteeltaan hyvin erityislaatuisia, erityistoimia pidetään tarkoituksenmukaisimpana rahoitusvälineenä. 
            
            
               Liitteessä II oleva luettelo erityistoimista sisältää kuusi valtioiden välistä erityistoimea ja kaksi kansallista toimea, jotka toteutetaan yhteistyössä YK:n ihmisoikeustoimikunnan (UNHCR) kanssa. 
            
            
               Koska nykyisten erityistoimien kautta ei voida tukea väliarvioinnin yhteydessä todetun kaltaista toimintaa, asetuksen (EU) N:o 516/2014 asiaa koskevaan liitteeseen on tarpeen sisällyttää tällainen uusi erityistoimi. 
            
            
               Ehdotettavalla uudella erityistoimella voitaisiin edistää muuttovirtojen tehokasta hallintaa turvapaikka-, maahanmuutto- ja kotouttamisrahaston yleistavoitteen mukaisesti ja samalla tehostaa jäsenvaltioiden yhteisvastuullisuutta, mikä on yksi rahaston nimenomaisista erityistavoitteista. Lisäksi tämä uusi erityistoimi on sopusoinnussa niiden Euroopan muuttoliikeagendassa esitettyjen toimenpiteiden kanssa, joilla pyritään varmistamaan Euroopan yhteisen turvapaikkajärjestelmän tosiasiallinen täytäntöönpano.
            
            
               Turvapaikka-, maahanmuutto- ja kotouttamisrahaston oikeusperustan mahdollistama erityistoimien luettelon muuttaminen jäsenvaltioiden erityistarpeisiin vastaamiseksi tarjoaa myös mahdollisuuden vahvistaa EU:n lisäarvoa muuttovirtojen hallinnassa. 
            
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Parempaa sääntelyä koskevien sääntöjen ja asetuksen (EU) N:o 516/2014 johdanto-osan 51 kappaleen mukaisesti komission olisi delegoituja säädöksiä valmistellessaan kuultava kaikkien jäsenvaltioiden asiantuntijoita. Kuuleminen järjestettiin kirjallisella menettelyllä 7. ja 24. kesäkuuta 2019 välisenä aikana. 
            
         
         
            
               Jäsenvaltioiden asiantuntijoilta saadut huomautukset otettiin asianmukaisesti huomioon komission delegoitua asetusta koskevassa luonnoksessa. 
            
            
               Komission sisäisen lausuntokierroksen jälkeen tarjottiin mahdollisuus palautteen antamiseen parempaa sääntelyä koskevien sääntöjen mukaisesti. Palautteen antamiseen varattu aika päättyi 26. elokuuta 2019. Kommentteja ei esitetty.
            
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komissio valtuutetaan asetuksen (EU) N:o 516/2014 16 artiklan 2 kohdassa antamaan delegoituja säädöksiä, joilla muutetaan erityistoimien luettelon sisältävää kyseisen asetuksen liitettä II.
            
            
               Asetuksen (EU) N:o 516/2014 26 artiklassa säädetään siirretyn säädösvallan käyttämisestä ja erityisesti edellytyksistä, joiden mukaisesti komissiolle siirretään valta antaa delegoituja säädöksiä.
               
            
            
               KOMISSION DELEGOITU ASETUS (EU) …/…,
            
            
               annettu 15.10.2019,
            
            
               turvapaikka-, maahanmuutto- ja kotouttamisrahaston perustamisesta annetun Euroopan parlamentin ja neuvoston asetuksen (EU) N:o 516/2014 liitteen II muuttamisesta
               
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 516/2014
                  4
                ja erityisesti sen 16 artiklan 2 kohdan,
            
            
               sekä katsoo seuraavaa:
            
            
                (1)Euroopan parlamentin ja neuvoston asetuksen (EU) N:o 514/2014
                  5
                15 artiklassa tarkoitetun väliarvioinnin yhteydessä todettiin, että jäsenvaltiot tarvitsevat turvapaikka-, maahanmuutto- ja kotouttamisasioihin liittyvää lisärahoitusta.
            
            
               (2)Väliarvioinnissa kävi ilmi, että rahoitustuen tarve liittyy kansainvälistä suojelua hakeville henkilöille tai kolmansien maiden kansalaisille, jotka oleskelevat jäsenvaltiossa ja jotka eivät täytä tai eivät enää täytä jäsenvaltioon tulon tai siellä oleskelun edellytyksiä, järjestettäviin vastaanotto-, majoitus- ja säilöönottotiloihin ja niihin liittyviin palveluihin sekä kansainvälistä suojelua saavien henkilöiden asumistukeen.
            
            
               (3)Asetuksen (EU) N:o 516/2014 liitteessä II luetellaan kahdeksan erityistoimea, joita varten jäsenvaltiot voivat saada lisärahoitusta. Näistä erityistoimista kuusi on yhteisiä toimia, joihin osallistuu useita jäsenvaltioita.
            
            
               (4)Väliarvioinnin yhteydessä havaittuihin rahoitustarpeisiin ja toimintapolitiikan kehitykseen ei voida riittävässä määrin vastata erityistoimien nykyisen luettelon avulla. Turvapaikka-, maahanmuutto- ja kotouttamisrahastoa koskevien tavoitteiden yhteydessä määriteltyihin tarpeisiin voidaan näin ollen vastata parhaiten muuttamalla luetteloa.
            
            
               (5)Asetuksen (EU) N:o 516/2014 liitteeseen II lisättävä uusi erityistoimi edistää muuttovirtojen tehokasta hallintaa. Se on sopusoinnussa asetuksen 3 artiklan 2 kohdan d alakohdassa tarkoitetun, jäsenvaltioiden yhteisvastuullisuuden tehostamista koskevan erityistavoitteen kanssa.
            
            
               (6)Jäsenvaltioiden toimintapolitiikan viimeaikaisen kehityksen ja rahoitustarpeet huomioon ottavan uuden erityistoimen lisääminen luetteloon tuottaa merkittävää lisäarvoa, koska se lievittää osaltaan niihin jäsenvaltioihin kohdistuvaa painetta, joihin siirtolais- ja pakolaisvirrat vaikuttavat eniten, mikä puolestaan johtaa paineen vähenemiseen koko unionissa.
            
         
         
            
               (7)Edellä esitetyt kiireelliset rahoitustarpeet huomioon ottaen tämä erityistoimi olisi saatava nopeasti käyttöön, mistä syystä asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               (8)Sen vuoksi asetusta (EU) N:o 516/2014 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) N:o 516/2014 liitteeseen II uusi 9 kohta seuraavasti:
            
            
               ”9. 
                     Jäsenvaltioissa, joihin kohdistuu voimakas ja/tai suhteettoman suuri muuttopaine, kansainvälistä suojelua hakeville henkilöille tai kolmansien maiden kansalaisille, jotka oleskelevat jäsenvaltiossa ja jotka eivät täytä tai eivät enää täytä maahantulon ja/tai maassa oleskelun edellytyksiä, tarkoitettujen riittävien vastaanotto-, majoitus- ja säilöönottotilojen ja niihin liittyvien palveluiden käyttöönotto, kehittäminen ja ylläpito sekä kansainvälistä suojelua saavien henkilöiden asumistuki.”
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Brysselissä 15.10.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 516/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahaston perustamisesta, neuvoston päätöksen 2008/381/EY muuttamisesta sekä Euroopan parlamentin ja neuvoston päätösten N:o 573/2007/EY ja N:o 575/2007/EY ja neuvoston päätöksen 2007/435/EY kumoamisesta (EUVL L 150, 20.5.2014, s. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        Asiakirja EUCO 22/15 CO EUR 8 CONCL 3.
               
               
                  
                     (4)
                  
                        EUVL L 150, 20.5.2014, s. 168. 
               
               
                  
                     (5)
                  
                        Euroopan parlamentin ja neuvoston asetus (EU) N:o 514/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä (EUVL L 150, 20.5.2014, s. 111).